1. ปัยจัยความเสี่ยง

1.  ความเสี่ยงจากการพึ่งพิงอุตสาหกรรมผลิตฮาร์ดดิสก์ไดร์ฟ

เนื่องจากการผลิตและจำหน่ายของบริษัทร้อยละ 95
เป็นการผลิตเพื่อรองรับอุตสาหกรรมการผลิตชิ้นส่วนฮาร์ดดิสก์ไดร์ฟ
แม้ว่าในอดีตอุตสาหกรรมนี้จะมีการส่งออกเติบโตที่ดีมาโดยตลอด
จากภาวะการชะลอตัวของอุตสาหกรรมอิเล็กทรอนิกส์ และอุตสาหกรรมยานยนต์ ในช่วงปลายปี
2551 (ตามรายละเอียดภาวะอุตสาหกรรมข้อ 3.3)
ทำให้ลูกค้าเริ่มมีการลดคำสั่งผลิตในช่วงปลายปี 2551
บริษัทจึงลดชั่วโมงการทำงานของบริษัทและบริษัทย่อยลงอย่างมีนัยสำคัญจึงชี้ให้เห็นได้ว่าฐานลูกค้าสำคัญของบริษัทซึ่งอยู่ในอุตสาหกรรมผลิตฮาร์ดดิสก์ไดร์ฟจะได้รับผลกระทบนี้
โดยจะมีการลดปริมาณผลิตและคำสั่งซื้อวัตถุดิบ ซึ่งบริษัทจะได้รับผลกระทบนี้ด้วยอย่างหลีกเลี่ยงไม่ได้
และคาดว่าจะมีแนวโน้มของยอดขายของบริษัทในปี 2552 เป็นไปในทิศทางเดียวกับอุตสาหกรรมนี้

นอกจากนี้ ในส่วนของการแข่งขันในตลาดฮาร์ดดิสก์ไดร์ฟด้านเทคโนโลยี
การพัฒนาอุปกรณ์เพื่อใช้เก็บข้อมูลประเภทใหม่ที่ถือได้ว่าเป็นคู่แข่งเพื่อทดแทนฮาร์ดดิสก์ไดร์ฟ คือ
Flash memory หรือแฟลชไดร์ฟ ที่จัดได้ว่าอุปกรณ์ คู่แข่งที่สำคัญของฮาร์ดดิสก์ไดร์ฟ
การพัฒนาเทคโนโลยีอย่างต่อเนื่องและความนิยมที่เพิ่มขึ้นทำให้ราคาของ Flash memory ลดลง
ซึ่งอาจจะส่งผลกระทบต่ออุตสาหกรรมฮาร์ดดิสก์ไดร์ฟและทำให้บริษัทได้รับความเสี่ยงจากการพึ่งพิงอุตสาหกรรมฮาร์ดดิสก์เพียงอย่างเดียว

อย่างไรก็ตาม
บริษัทได้มีแนวทางลดความเสี่ยงจากการพึ่งพิงอุตสาหกรรมฮาร์ดดิสก์ด้วยการวางนโยบายขยายฐานลูกค้าของบริษัทเพื่อรองรับอุตสาหกรรมอื่นมากขึ้น
เช่น อุตสาหกรรมผลิตชิ้นส่วนยานยนต์ อุตสาหกรรมแปรรูปไม้
อุตสาหกรรมชิ้นส่วนอุปกรณ์ทางการแพทย์ และอุตสาหกรรมทั่วไป
ด้วยการพัฒนาผลิตภัณฑ์เครื่องมือตัดรูปแบบใหม่นอกเหนือจากที่มีอยู่เดิม
และมีอัตรากำไรขั้นต้นดีกว่าเครื่องมือตัดทั่วไป
โดยใช้เครื่องจักรใหม่ซึ่งมีประสิทธิภาพในการผลิตสูงมาดำเนินการผลิต
(รายละเอียดการวิจัยและพัฒนา
ข้อ 4) เพื่อลดความเสี่ยงจากการพึ่งพิงอุตสาหกรรมฮาร์ดดิสก์เพียงอย่างเดียว

2.  ความเสี่ยงจากการกระจุกตัวของลูกค้า

เนื่องจากบริษัทและบริษัทย่อยประกอบธุรกิจผลิตและจำหน่ายเครื่องมือตัดและอุปกรณ์ที่มีความเที่ยงตรงสูง
(High Precision)
ซึ่งผลิตภัณฑ์ดังกล่าวเป็นผลิตภัณฑ์ที่มีลักษณะเฉพาะทำให้กลุ่มลูกค้าของบริษัทและบริษัทย่อยเป็นกลุ่มลูกค้าเฉพาะ
และมีการกระจุกตัวของรายได้จากยอดขายให้แก่ลูกค้ารายใหญ่ 3 ราย ซึ่งมียอดขายรวมกันในปี
2551 คิดเป็นร้อยละ 50.75 ของรายได้จากการขาย
ซึ่งอาจเป็นความเสี่ยงจากการกระจุกตัวของรายได้
ทำให้รายได้บริษัทและบริษัทย่อยอาจได้รับผลกระทบหากลูกค้ารายใหญ่มีการเปลี่ยนแปลงนโยบายในซื้อสินค้าของบริษัท

อย่างไรก็ตาม ลูกค้าทั้ง 3 รายดังกล่าวมีการซื้อสินค้าบริษัทอย่างต่อเนื่องมาเป็นระยะเวลามากกว่า
5 ปี
โดยบริษัทมีการประสานงานกับลูกค้าอย่างสม่ำเสมอเพื่อที่จะทราบแนวโน้มการเปลี่ยนแปลงคำสั่งซื้อสินค้าจากลูกค้า
นอกจากนี้
บริษัทมีนโยบายการดำเนินธุรกิจเพื่อลดความเสี่ยงโดยพยายามเพิ่มสัดส่วนรายได้ของลูกค้ารายใหม่มากขึ้น
ทั้งในอุตสาหกรรมผลิตชิ้นส่วนฮาร์ดดิสก์ไดร์ฟอุตสาหกรรมผลิตชิ้นส่วนยานยนต์ อุตสาหกรรมแปรรูปไม้
อุตสาหกรรมชิ้นส่วนอุปกรณ์ทางการแพทย์ และอุตสาหกรรมทั่วไป โดยจะใช้การวิจัยและพัฒนา
และออกผลิตภัณฑ์ใหม่ ในการขยายฐานลูกค้าไปยังอุตสาหกรรมดังกล่าวข้างต้น

3.  ความเสี่ยงจากการพึ่งพิงบุคลากร

ธุรกิจของบริษัทและบริษัทย่อยเป็นธุรกิจผลิตผลิตภัณฑ์ที่มีความเที่ยงตรงสูง (High Precision)
ซึ่งต้องอาศัยบุคลากรที่มีความรู้
ความชำนาญและประสบการณ์ในการผลิตเพื่อให้ได้ผลิตภัณฑ์ที่มีมาตรฐานและมีความแม่นยำสูงตามความต้องการที่หลากหลายของลูกค้า
ทั้งนี้ บริษัทได้มีการพึ่งพิงบุคลากรที่สำคัญ (Key Man) ในด้านการผลิต
ซึ่งต้องใช้เทคโนโลยีระดับสูงและซับซ้อน และพึ่งพิงบุคลากรระดับบริหารในด้านการตลาด
เพื่อการหาช่องทางการจัดจำหน่ายทั้งในและต่างประเทศ

บริษัทจึงได้ตระหนักถึงความสำคัญของทรัพยากรบุคคล ซึ่งเป็นหัวใจของการดำเนินธุรกิจ ดังนั้น
บริษัทจึงมีนโยบายส่งเสริมการพัฒนาบุคลากร โดยการจัดอบรมพนักงาน
เพื่อให้เกิดความเข้าใจในระบบงานโดยรวม
และเปิดโอกาสให้พนักงานได้เรียนรู้และได้ประสบการณ์ในการรับการถ่ายทอดเทคโนโลยีการผลิตจากต่างประเทศ
ซึ่งเป็นผู้ผลิตเครื่องจักรนั้น ๆ โดยตรง
นอกจากนี้บริษัทยังจัดให้มีการสับเปลี่ยนหน้าที่การทำงานของพนักงาน
เพื่อให้พนักงานได้เรียนรู้การทำงานและการใช้เครื่องจักรในหลายๆ
รูปแบบและยังทำให้พนักงานสามารถทำงานทดแทนกันได้ด้วย
ซึ่งช่วยลดความเสี่ยงของบริษัทในการพึ่งพึงบุคลากรคนใดคนหนึ่ง นอกจากนี้
บริษัทมีนโยบายสนับสนุนให้บุคลากรที่มีความสามารถและมีความสำคัญ (Key Man)
ต่อบริษัทเป็นผู้บริหารและผู้ถือหุ้นของบริษัท เพื่อให้พนักงานมีส่วนร่วมในความเป็นเจ้าของบริษัท
และสร้างขวัญกำลังใจรวมทั้งรักษาบุคลากรที่มีความสามารถให้อยู่กับองค์กร

4.  ความเสี่ยงจากการมีลูกหนี้ค้างชำระเงินเกินระยะเวลาที่กำหนด

ลูกค้ารายใหญ่รายหนึ่งของบริษัทซึ่งเป็นตัวแทนจำหน่ายในต่างประเทศ
และบริษัทได้มีการขายสินค้าให้ลูกค้ารายนี้มานานกว่า 5 ปี ได้มีการชำระหนี้ล่าช้า โดย ณ 31
มีนาคม 2551 ลูกหนี้ดังกล่าวมียอดหนี้รวม 19.86 ล้านบาท ซึ่งเป็นหนี้ยังไม่ครบกำหนด 4.49
ล้านบาท หนี้เกินกำหนดน้อยกว่า 3 เดือน 7.61 ล้านบาท หนี้เกินกำหนด 3 – 6 เดือน 5.85
ล้านบาท หนี้เกินกำหนด 6 - 12 เดือน 1.27 ล้านบาท และหนี้เกินกำหนดมากกว่า 12 เดือน
0.63 ล้านบาท ทั้งนี้ หากลูกหนี้รายนี้มีปัญหาด้านสภาพคล่องจนไม่สามารถจ่ายชำระหนี้ทั้งจำนวน
บริษัทจะต้องตั้งค่าเผื่อหนี้สงสัยจะสูญ ซึ่งจะทำให้กำไรสุทธิได้รับผลกระทบ อย่างไรก็ตาม
บริษัทได้มีการติดตามหนี้ที่ค้างชำระอย่างสม่ำเสมอและลูกหนี้ดังกล่าวได้มีการชำระหนี้บางส่วนอย่างต่อเนื่องซึ่งทำให้ยอดหนี้คงค้างลดลง

ทั้งนี้ บริษัทยังคงมีการจำหน่ายสินค้าให้กับลูกค้ารายนี้ต่อไป
เนื่องจากลูกค้ารายนี้เป็นตัวแทนจำหน่ายสินค้าในต่างประเทศ ซึ่งบริษัทยังไม่มีความชำนาญ
โดยบริษัทได้จัดทำบันทึกความเข้าใจ (MOU) ลงวันที่ 16 กรกฎาคม 2551
ซึ่งกำหนดให้ลูกหนี้รายดังกล่าวชำระหนี้เป็นจำนวนเงินประมาณ 160,000.00
ดอลล่าร์สิงคโปร์ต่อเดือน หรือประมาณ 3.84 ล้านบาท
โดยบริษัทจะจำกัดการขายเดือนถัดไปในแต่ละเดือนประมาณ 100,000.00 ดอลล่าร์สิงคโปร์
หรือประมาณ 2.4 ล้านบาท เป็นเวลา 10 เดือน (เดือนกรกฎาคม 2551 – เดือนเมษายน
2552) ซึ่งบริษัทเชื่อว่าจะมีผลให้ยอดหนี้คงค้างลดลง
และยังสามารถทำการค้ากับลูกหนี้รายดังกล่าวได้ต่อไป ทั้งนี้
บริษัทได้พยายามเร่งรัดการชำระหนี้เพื่อให้เป็นไปตาม MOU อย่างดีที่สุด
ซึ่งหากในเดือนใดลูกหนี้ดังกล่าวไม่สามารถชำระหนี้ได้ตาม MOU
บริษัทจะใช้เงื่อนไขกำหนดยอดขายในเดือนถัดไปแก่ลูกค้ารายนี้ไม่เกินร้อยละ 60
ของจำนวนเงินที่ได้รับชำระในเดือนก่อนหน้า

โดย ณ 31 ธันวาคม 2551 ลูกหนี้ดังกล่าวมียอดหนี้รวม 15.65 ล้านบาท
ซึ่งเป็นหนี้ยังไม่ครบกำหนด 3.08 ล้านบาท หนี้เกินกำหนดน้อยกว่า 3 เดือน 5.84 ล้านบาท
หนี้เกินกำหนด 3 – 6 เดือน 6.74 ล้านบาท และไม่มีหนี้เกินกำหนดมากกว่า 6 เดือน อนึ่ง
ระยะเวลาเก็บหนี้เฉลี่ยของลูกหนี้รายดังนี้เท่ากับ 214 วันสำหรับปี 2551 ซึ่งลดลงจากปี 2550
ซึ่งมีระยะเวลาเก็บหนี้เฉลี่ยของลูกหนี้รายดังกล่าวเท่ากับ 272 วัน
ซึ่งทำให้ระยะเวลาการเก็บหนี้เฉลี่ยของบริษัทลดลงจาก 105 วันในปี 2550 เป็น 91 วันในปี
2551ทั้งนี้ ระยะเวลาเก็บหนี้เฉลี่ยของลูกหนี้รายอื่นของบริษัทเท่ากับ 87 วัน และวัน 68 วัน
สำหรับปี 2550 และปี 2551 ตามลำดับ

5.  ความเสี่ยงจากสินค้าทดแทน

ผลิตภัณฑ์หลักที่บริษัทผลิตและจัดจำหน่าย คือ เครื่องมือตัด (Cutting Tools)
ที่มีความเที่ยงตรงสูงทำด้วยเพชรสังเคราะห์ (Polycrystalline Diamond; PCD)
สำหรับใช้ในการเจาะ ตัด กลึงโลหะ ซึ่งสินค้าที่สามารถนำมาใช้งานเพื่อวัตถุประสงค์เดียวกัน คือ
เพชรแท้ (Natural Diamond) เป็นต้น อย่างไรก็ตาม
ถึงแม้เครื่องมือตัดที่ทำจากเพชรแท้จะสามารถทดแทนเครื่องมือตัดที่ทำจาก PCD
ได้แต่ด้วยราคาของเพชรแท้ที่สูงกว่าราคาของ PCD มาก
ทำให้มีความเป็นไปได้ยากในเชิงอุตสาหกรรมการผลิตเครื่องมือตัด ดังนั้น
บริษัทคาดว่าความเสี่ยงจากสินค้าทดแทนที่อาจส่งผลกระทบต่อรายได้อยู่ในระดับต่ำ

2. ความเสี่ยงเกี่ยวกับการเสนอขายหลักทรัพย์

บริษัทได้ขออนุญาตเสนอขายหุ้นสามัญให้แก่บุคคลทั่วไปจำนวน 60.75 ล้านหุ้น
และได้รับอนุญาตจากสำนักงาน
คณะกรรมการ กลต.แล้ว อย่างไรก็ตาม
บริษัทได้ขอเปลี่ยนแปลงการเสนอขายหุ้นที่ออกใหม่ต่อประชาชน เหลือเป็นจำนวน 40.75
ล้านหุ้น ดังนั้น หากบริษัทจะนำหุ้นที่เหลืออีก 20.0 ล้านหุ้น ออกมาขาย
บริษัทจะขออนุญาตจากที่ประชุมผู้ถือหุ้นให้อนุมัติในเรื่องจำนวนและระยะเวลาขายก่อน
ซึ่งจะมีผลกระทบต่อผู้ถือหุ้นในเรื่อง (1) กำไรต่อหุ้นในปี 2551ลดลงเหลือ 0.30 บาทต่อหุ้น
หรือลดลงร้อยละ 8.33 (2) ด้านสิทธิในการออกเสียงลดลงร้อยละ 8.33 (3)
อัตราผลตอบแทนผู้ถือหุ้นลดลงเหลือร้อยละ 28.84